**A személyes gondoskodást nyújtó szociális és gyermekjóléti ellátások térítési díjáról szóló rendelet módosításáról szóló rendelet-tervezet általános indokolása:**

A Képviselő-testület a személyes gondoskodást nyújtó szociális és gyermekjóléti ellátások térítési díjáról szóló 8/2015. (III. 26.) önkormányzati rendeletben (a továbbiakban: Tr.) határozta meg az Egészségügyi, Gyermekjóléti és Szociális Intézmény szervezeti keretén belül működő bölcsődei ellátás és az idősek otthoni ellátás intézményi térítési díját, valamint a gyermekétkeztetés intézményi térítési díjait.

A gyermekek védelméről és a gyámügyi igazgatásról szóló 1997. évi XXXI. törvény 147.§ (2) bekezdése szerint **bölcsőde** esetében az intézményi térítési díjat külön meg kell határozni a gyermek gondozására – amely magában foglalja a gondozást, nevelést, nappali felügyeletet és a gyermekkel történő foglalkozást - valamint gyermekétkeztetésre vonatkozóan.

A bölcsődei gondozás intézményi térítési díját a szolgáltatási önköltség és a központi költségvetésről szóló törvényben biztosított támogatás különbözeteként kell meghatározni.

A szolgáltatási önköltséget a tárgyévre tervezett adatok alapján a tárgyév április 1. napjáig kell megállapítani.

A szociális igazgatásról és szociális ellátásokról szóló 1993. évi III. törvény 115. § (1) bekezdése szerint a személyes gondoskodást nyújtó **bentlakásos ellátás** intézményi térítési díja az ellátás ellenértékeként megállapított összeg, melyet a fenntartó tárgyév április 1-jéig állapít meg.

Fenti jogszabályoknak megfelelően a bölcsődei és bentlakásos ellátást biztosító intézmény, az Egészségügyi, Gyermekjóléti és Szociális Intézmény elvégezte az önköltségszámítást. A fenntartó dönthet úgy, hogy a szolgáltatási önköltség és a központi költségvetésről szóló törvényben biztosított támogatás különbözeteként kiszámított intézményi térítési díjat a kiszámítottnál alacsonyabb összegben határozza meg. A rendeletben az önköltséghez képest a bentlakásos ellátás havi intézményi térítési díja alacsonyabb összegben, de a Tr. hatályos rendelkezéséhez képest 3000,- forinttal magasabb összegben került meghatározásra.

**A rendelet-tervezet részletes indokolása:**

Az 1. §-hoz

A rendelet-tervezet 1.§-a módosítja a Tr. mellékletét. Módosul a Tr. mellékletébe foglalt táblázat 7. pontja, amely az ápolást, gondozást nyújtó intézmény (Idősek Otthona) intézményi térítési díjait tartalmazza.

A 2. §-hoz

A hatályba léptető rendelkezést tartalmazza ez a szakasz.